A tükröződés a képernyő előtt dolgozót érő egyik legkedvezőtlenebb hatás. Rövid időn belül a szem információ-felvevő képessége csökken, és vele jár a szem megerőltetése. (A könnyezésnek, a szem kivörösödésének, ill. a szem remegésének okát leggyakrabban a tükröződésben kell keresni.)
Szakítson időt a monitoron jelentkező fényvisszaverődés okainak megállapítására ill. kiküszöbölésére. A túl erős nappali fény csökkentése érdekében használjon megfelelő árnyékolót (pl. fényvédő reluxa) vagy sötétítő függönyt - igazítható takaróeszközök megfelelő rendszere. (Ne üljön például nappal egy lefüggönyözetlen ablakkal szemben.) Használjon irányítható világítást (egy vagy több állítható lámpát) munkájának megvilágítása érdekében. (A munkaasztalon a szükséges megvilágítás 500 lux.)
Ha a mennyezeti világítás nem irányítható, akkor próbálja meg monitorját a fénysugarak közé állítani ahelyett, hogy közvetlenül a fénysugár alatt lenne.
Alkalmazzon vakításcsökkentő szűrőt  a monitorján. 
Helyezzen napellenzőt a monitorjára. Ez lehet egy olyan egyszerű eszköz, mint egy kartonpapír, mely a monitor azon oldalához illeszkedik, amelyik irányból a túl erős fény a monitort éri.