Az elmúlt évtizedek egyik jellemzője a kemizáció, amely az emberek életszínvonalát alapvetően befolyásolja. A kemizációnak azonban kockázata is van, hisz a vegyi anyagok lehetnek tűz– és robbanásveszélyesek, károsíthatják a környezetet és nem utolsósorban az egészséget is. Az Egészségügyi Világszervezet megállapítása szerint a vegyi anyagok potenciális kóroki tényezők. A munkavállalókat a lakossági és a munkahelyi expozíció egyaránt éri, ugyanakkor a munkahelyi expozíció a lakosságénál nagyságrendekkel nagyobb. Ezért a dolgozók munkahelyi védelme a vegyi anyagok egészségkárosító hatásától számos munkáltató kiemelt feladatát jelenti. Tennivalóik meghatározásához a vegyi anyagok tulajdonságainak ismerete szükséges.