A számítógépes munkahely kialakításakor figyelembe kell venni, hogy rendelkezésre álljanak a megfelelő méretek.

A képernyős munkahely megközelítésére legalább 60 cm - gyakori használatnál 80 cm - széles közlekedő utat kell biztosítani. A padlózatnak csúszásmentes felülettel kell rendelkezni. A megközelítési útvonal padozata nem tartalmazhat botlásveszélyes szegélyeket, kiemelkedéseket ill. az útvonal keresztül kábel nem vezethető. Közlekedési utak nem keresztezhetik a munkahelyi mozgásteret. (A közlekedési utak ellenőrzésekor célszerű minden ajtót kinyitni és a munkahelyhez közvetlenül nem tartozó szekrények néhány fiókját kihúzni. A szabad mozgáshoz mindenütt legalább 60 cm széles helynek kell maradnia. Ha a bútorokat gyakran kell használni, akkor ennél nagyobb távolság szükséges.)

Egy-egy képernyős munkahely számára kijelölt alapterület minimálisan 8 m2 legyen. Az iroda belmagassága el kell, hogy érje a 2,5 m-t. Az irodában 15 m3/fő légtér legyen biztosított.

Javasolt  állítható magasságú gurulós szék beszerzése, melynek megfelelő beállításával  a munkavállalók úgy tudják az ülőfelület magasságát szabályozni, hogy a lábfejük szilárdan és kényelmesen támaszkodjon a padlón. (Ideiglenesen lábtámasz alkalmazása is csökkentheti a helytelen ülőmagasságból eredő kényelmetlenségi érzetet. Ha lábtámaszt alkalmaznak, akkor biztosítani kell, hogy az elég széles legyen, azaz a kényelmi zónán belül különböző lábtartásokat tegyen lehetővé.)

Az általános ill. helyi megvilágítást biztosító munkalámpa(k) biztosítsanak kielégítő megvilágítást és megfelelő kontrasztot a képernyő és a háttérkörnyezet között. A képernyős munkahely telepítésekor ill. munkaterem, munkahely megtervezését figyelembe kell venni a mesterséges fényforrások hatását ill. műszaki jellemzőit. E tényezők összehangolása alapvető fontosságú a képernyőn jelentkező tükröződések, fényvisszaverődések elkerülése érdekében. (A hagyományos fénycsöveket árnyékolni kell, ill. az izzólámpákat burában kell elhelyezni. Hagyományos fénycsövek használata esetén az vibrációmentességét rendszeresen ellenőrizni kell.)

A képernyős munkahelyiség ideális hőmérséklete 21-23 C (nyáron 26 C), a levegő páratartalma pedig 55-65% közötti.

A számítógéppel végzett munka különösen magas szintű szellemi koncentrációt igényel ezért lehetőleg minimalizálni kell az ilyen munkahelyen jelentkező zajhatásokat. (A zajterhelés ne haladja meg az 55 dBA-t. A szomszédos szobák zaja, ill. az utcai zaj zavaró zajexpozíciót okozhat.)

A számítástechnikai berendezések burkolatán elhelyezett rések, nyílások a megfelelő szellőzést szolgálják, és soha nem szabad azokat eltömni vagy lefedni, mert ezek biztosítják a termék megbízható működését és védik a túlmelegedéstől. (E berendezéseket sohasem szabad beépített szekrényben, állványban elhelyezni, kivéve, ha a bútort kifejezetten ilyen termékek elhelyezésére tervezték, és a megfelelő szellőzés a kialakításának megfelelően biztosított - a gyártó útmutatásait követték.)

Helyezze a monitort közvetlenül szembe magával. (A képernyő ebben a helyzetben nem lóg túl a hátsó asztalszélen.) A kényelmes látási távolság meghatározása érdekében, nyújtsa ki karját és jegyezze meg az ujjperceitől való távolságot. Helyezze a monitort ebbe a távolságba. A szöveges részeket tisztán kell látnia a monitoron.
Ha többet tekint a monitorra, mint papírokra, dokumentumokra, ne tegye monitorját oldalra.

A képernyő a használó(k) igényeinek megfelelően legyen könnyen és szabadon elfordítható, dönthető.
Általában a monitor képernyőjének és az Ön arcának párhuzamosnak kell lenniük egymással.
Ehhez úgy állítsuk be a monitort, hogy a felhasználó 20 fokos szögben lefelé tekintve merőlegesen lássa a képernyő felületét. A képernyőn megjelenő legfelső sor ne kerüljön a horizontvonal, vagyis a szem magassága fölé? (A felfelé tekintés kedvezőtlen fejtartást, felesleges mozgást, gyors elfáradást eredményez.)

A képernyő előtti munkavégzéshez állítható és rögzített munkasíkú asztal egyaránt használható. Fix magasságú munkaasztalnál az asztallap magassága kb. 72 cm legyen. A munkaszéket az asztallap magasságához kell beállítani. A szék magasságának beállítását követően ellenőrizzük, hogy helyet foglalva a combok felső része és az asztal alsó éle között elegendő távolság legyen.

A képernyős munkahelyet úgy célszerű a helyiségben elhelyezni, hagy a képernyő merőlegesen álljon az ablakra, attól legalább 2m távolságra legyen fal vagy más sötét felület felé fordítva.

Az asztal szélessége megfelelő, azon elfér valamennyi szükséges eszköz. (Javasolt szélesség:  160 cm ) 
Az asztal "mélysége" lehetővé teszi a monitor ideális pozicionálását úgy, hogy a felhasználó és a monitor síkja közötti távolság a felhasználó számára a legkedvezőbb legyen. (A szemtől kb. 50 cm-re.)